এই সময় ডিজিটাল ডেস্ক: স্ত্রী রোগশয্যায়, বিছানা ছেড়ে ওঠার ক্ষমতা নেই। সবটাই তাঁর করে দিতে হয়। আর তিনিও‌ এখন বয়সের ভারে ঠুঁটো। কর্মক্ষমতা হারিয়েছেন। মন চাইলেও শরীর সায় দেয় না। সত্তর-ঊর্ধ্ব জীবনে কী ভাবেই বা উপার্জন করতে পারেন। ভিক্ষের হাত পাতা ধাতে নেই। তা ছাড়া, হাত পাতবেনই বা কেন! যাঁর নিজের দু-দুটো জোয়ান রোজগেরে ছেলে ঘরে, তিনি কেনই বা অন্যের মুখাপেক্ষী হয়ে থাকবেন। তাই দুই ছেলের কাছে গ্রাসাচ্ছাদনের টাকা চেয়েছিলেন। বেশি কিছু দাবি নয়, দু- বেলা দু-মুঠো নুনেভাতে জুটে গেলে খুশি বৃদ্ধ দম্পতি। কিন্তু, দুই ছেলের একজনও সেই আর্জিতে সাড়া দেননি। তাই একপ্রকার বাধ্য হয়েই খোরপোশ চেয়ে আদালতের শরণাপন্ন হতে হয় গোপাল বাছা়ডকে। আদলত থেকে সেই সমনের চিঠি পৌঁছতেই তেলেবেগুনে জ্বলে ওঠেন দুই ছেলে। এর মধ্যে এক ছেলে নীলমণি বাবাকে ধরে বেধড়ক মারেন, আদালতে যাওয়ায়। ছেলের হাত মার খেয়ে মাথা ফেটে যায় বৃদ্ধের। বুকেও আঘাত লাগে তাঁর।